Bemutatták a Sauber idei F1-es versenyautóját
Bemutatták a svájci Sauber Forma-1-es istálló 2010-es versenygépét vasárnap, a spanyolországi Valenciában. A tavaly még BMW-Sauberként mûködõ csapat autója fekete-fehér, s egyelõre egyetlen szponzori felirat sem látható rajta.
A C29 jelzésû modellt a két pilóta, a 38 éves spanyol Pedro de la Rosa és a 23 esztendõs japán Kobajasi Kamui leplezte le.
A prezentáción az is kiderült, hogy - a BMW tavalyi kivonulása ellenére - a szabályok értelmében a gárda hivatalos neve egyelõre BMW-Sauber marad. A 66 éves Peter Sauber által vezetett alakulat autóit idén Ferrari motorok hajtják majd.
"Az idei szezonunk financiális szempontból biztosított, de természetesen minél elõbb szükségünk lesz a támogatókra, nemcsak a 2010-es, de a 2011-es idény szempontjából is - mondta Sauber. - Biztos vagyok benne, hogy a márciusi elsõ futamon már "színesebbek" lesznek az autóink."
Az F1-es idény március 14-én, Bahreinben kezdõdik.
Forma-1